Dimpués d'estar derrocato Gamsajurdia os abkhasios troboron a ocasión de pasar a la luita armata. Bells abkhasios preboron d'esfender a luenga y cultura abkhasias con a restauración temporal d'a constitución de 1925 o 23 de chulio de 1992, y pactar un nuevo tractato federativo con os cheorchians. Eduard Shevardnadze ordenó una invasión o 14 d'agosto de 1992. Os cheorchians plegoron a ocupar Sukhumi, pero en o cabo norueste d'o país se mantenió una resistencia abkhasia. En a guerra contra as autoridatz cheorchianas (1992-1993) as minorías no cheorchianas ni mingrelianas (por eixemplo os armenios d'Abkhasia) luitaban de part d'os insurchents, que teneban l'apoyo tanto d'os rusos como de voluntarios no rusos d'o norte d'o Caucas, (Confederación d'os Pueblos d'as Montanyas d'o Caucas). Ixo explica como os abkhasios ganoron a guerra no estando que una chicota minoría. Ocuporon tota Abkhasia de fueras d'una val y muitos mingrelians fuyoron ta Cheorchia.